**სსიპ - საქართველოს ინოვაციების და ტექნოლოგიების სააგენტოს მიერ მცირე გრანტის გაცემის წესი**

**მუხლი 1. ზოგადი დებულებები**

1. ეს წესი აწესრიგებს საჯარო სამართლის იურიდიული პირის – საქართველოს ინოვაციების და ტექნოლოგიების სააგენტოს (შემდგომში – სააგენტო) მიერ სააგენტოს მიზნებისა და ამოცანების შესრულების მიზნით, მცირე გრანტების გაცემის პირობებს და პროცედურებს.
2. მცირე გრანტი შეიძლება გაიცეს:

ა) პროტოტიპის გრანტი შემდეგი მიმართულებებით:

ა.ა) ინოვაციების ან/და ტექნოლოგიების მიმართულებით პროტოტიპების შექმნის/არსებული პროტოტიპის ტესტირების/გაუმჯობესების დასაფინანსებლად - (არაუმეტეს 15,000 ლარისა);

ა.ბ) ელექტრონული სერვისების მიმართულებით ელექტრონული სერვისების პროტიტიპის საგრანტო დაფინანსება, რაც გულისხმობს ელექტრონული სერვისების გაუმჯობესების და ინიცირების მიმართულებით პროტოტიპების შექმნის/არსებული პროტოტიპის ტესტირების/გაუმჯობესების, მსოფლიოში არსებული სერვისების ქართულ ბაზარზე ადაპტირების დასაფინანსებლად -(არაუმეტეს 15,000 ლარისა);

ბ) სამგზავრო გრანტი - ინოვაციების და ტექნოლოგიების სფეროში დაგეგმილ ღონისძიებებში მონაწილეობის მიღების დასაფინანსებლად - (არაუმეტეს 5,000 ლარისა);

გ) ინოვაციების და ტექნოლოგიების ხელშემწყობ ღონისძიებებში გამარჯვებული პროექტის/პროექტების საგრანტო დაფინანსება (ღონისძიების პრიზი) – (არაუმეტეს 20,000 ლარისა).

1. საგრანტო დაფინანსების ადმინისტრირებას, დასაფინანსებელი პროექტების შერჩევას და დაფინანსებული პროექტების მონიტორინგს ახორციელებს სააგენტოს ინოვაციების და კომერციალიზაციის დეპარტამენტი.
2. მცირე გრანტის დაფინანსების წყაროს წარმოადგენს საქართველოს სახელმწიფო ბიუჯეტი.

**მუხლი 2. მცირე გრანტის მიზანი**

1. მცირე გრანტის მიზანია ხელი შეუწყოს:

ა) ინოვაციების დანერგვას, ტესტირებას ან გაუმჯობესებას მათი შემდგომი კომერციალიზაციისთვის;

ბ) ინოვაციებით და ტექნოლოგიებით დაინტერესებული სუბიექტების საერთაშორისო ტექნოლოგიურ და ინოვაციურ ეკოსისტემაში ინტეგრაციას და მათი კომერციული პოტენციალის გაზრდას;

გ) ისეთი სერვისების/პლატფორმების დანერგვას, ტესტირებას ან გაუმჯობესებას, რაც ხელს უწყობს ელექტრონული სერვისების განვითრებასა და ადაპტირებას;

დ) ადგილობრივი ელექტრონული მმართველობის პოტენციალის ხელშეწყობასა და გაძლიერება, რომლის შედეგად მოხდება სერვისების დიჯიტალიზაცია და მათი ხელმისაწვდომობის უზრუნველყოფა ქვეყნის მოსახლეობისთვის, მარტივი და სწრაფი გადაწყვეტის გზების მეშვეობით;

დ) ინოვაციების და ტექნოლოგიების სფეროში ცოდნისა და გამოცდილების გაზიარებას;

ე) ადგილობრივი ინოვაციური და/ან ტექნოლოგიური პოტენციალისა და ეკოსისტემის გაძლიერებას.

**მუხლი 3. გრანტის მიმღები**

მცირე გრანტის მიმღები შეიძლება იყო „გრანტების შესახებ’’ საქართველოს კანონის მე-4 მუხლით გათვალისწინებული შემდეგი სუბიექტები:

ა)  საქართველოს მოქალაქე;

ბ) პირადობის ნეიტრალური მოწმობის ან ნეიტრალური სამგზავრო დოკუმენტის მქონე პირი;

გ) აკრედიტებული უმაღლესი საგანმანათლებლო დაწესებულება;

დ) საქართველოს რეზიდენტი ან არარეზიდენტი არასამეწარმეო (არაკომერციული)

იურიდიული პირი, მისი წარმომადგენლობა, ფილიალი, განყოფილება;

ე) საქართველოში რეგისტრირებული მეწარმე სუბიექტი.

**მუხლი 4. პროტოტიპის გრანტი**

1. პროტოტიპის გრანტით ფინანსდება:

ა) კომერციალიზაციის პოტენციალის მქონე ინოვაციური პროდუქტის/სერვისის პროტოტიპის შექმნა, უკვე არსებული პროტოტიპის ტესტირება, დახვეწა ან/და გაუმჯობესება;

ბ) ელექტრონული სერვისების პროტოტიპების შექმნა/არსებული პროტოტიპის ტესტირება/გაუმჯობესება, მსოფლიოში არსებული სერვისების ქართულ ბაზარზე ადაპტირება.

1. პროტოტიპი არის პროდუქტის/ელექტრონული სერვისის პირველადი/ადრეული ნიმუში, რომელიც შექმნილია პროდუქტის კონცეფციის, ფუნქციური შესაძლებლობების გამოსაცდელად.

**მუხლი 5. სამგზავრო გრანტი**

1. სამგზავრო გრანტით ფინანსდება ამავე წესის მე-11 მუხლით გათვალისწინებული ხარჯი იმ საგრანტო პროექტზე, რომელიც ეხება ინოვაციების ან/და ტექნოლოგიების მიმართულებით დაინტერესებული პირის მონაწილეობას საქართველოს ფარგლებს გარეთ საერთაშორისო ღონისძიებებში, რომლის შედეგად მოხდება ინფორმაციის გაცვლა/გამოცდილების გაზიარება/პოტენციურ ინვესტორებთან შეხვედრა და ადგილობრივი ინოვაციების ეკოსისტემის გაძლიერება.
2. სამგზავრო გრანტი გაიცემა ინოვაციებისა და ტექნოლოგიების სფეროში შემდეგ საერთაშორისო ღონისძიებებში მონაწილეობის მისაღებად:

ა) სამიტი, ფორუმი, კონგრესი, კონფერენცია, სიმპოზიუმი;

ბ) ინვესტორებთან შეხვედრა;

გ) შეჯიბრი/კონკურსი;

დ) დარგობრივი გამოფენა;

ე) სემინარი-ტრეინინგი;

ვ) ინოვაციების ხელშემწყობი ღონისძიება (ჰაკათონი, მეიქათონი, კრეათონი და ა.შ.).

**მუხლი 6. ინოვაციების და ტექნოლოგიების ხელშემწყობ ღონისძიებებში გამარჯვებული პროექტის/პროექტების საგრანტო დაფინანსება (ღონისძიების პრიზი)**

1. ინოვაციების და ტექნოლოგიების ხელშემწყობ ღონისძიებებში გამარჯვებული პროექტის/პროექტების საგრანტო დაფინანსება გულისხმობს ინოვაციურ და ტექნოლოგიურ გადაწყვეტაზე ორიენტირებული ღოსნიძიებებში/შეჯიბრებში (ჰაკათონები, კრეათონები, მეიქათონები და ა.შ.) გამარჯვებული პროექტების განვითარების ხელშეწყობას.
2. აღნიშნული ღონისძიებები ორგანიზებული უნდა იყოს სააგენტოს ან სხვა პირების მიერ, გამარჯვებულების გამოვლენის პროცესში სააგენტოს აუცილებელი მონაწილეობის პირობით; ზემოაღნიშნული ღონისძიებაში გამარჯვებული პროექტების ავტორებს გრანტის სახით გადაეცემათ, მიზნობრივი საგრანტო დაფინანსება, რაც გამოიყენება გამარჯვებული პროექტის შექმნასა და განვითარებაზე.
3. გამარჯვებული პროექტების გამოვლენა ხდება კონკრეტული ღონისძიების ფარგლებში შექმნილ შეჯიბრის/კონკურისის კომისიის მიერ, ამ კონკურსისთვის სპეციალურად განსაზღვრული წესის შესაბამისად და ამავე წესით დადგენილი კრიტერიუმებით.
4. გამარჯვებულად გამოვლენის შემდეგ ზემოაღნიშნულ გრანტზე ვრცელდება პროტოტიპის გრანტის გათვალისწინებული პრინციპები და მოთხოვნები, საგრანტო ხელშეკრულების გაფორმებიდან, პროექტის პროგრამული და ფინანსური მონიტორინგის ჩათვლით.

**მუხლი 7. მცირე საგრანტო კონკურსის შესახებ ინფორმაციის განთავსება**

1. საგრანტო კონკურსის შესახებ ინფორმაცია ქვეყნდება პორტალზე [www.grants.gov.ge](http://www.grants.gov.ge).
2. მცირე საგრანტო კონკურსში მონაწილეობის მისაღებად დაინტერსებულ პირს განაცხადის გაკეთება შეუძლია წლის ნებისმიერი დროის მონაკვეთში.
3. საგრანტო კონკურსის შესახებ გამოქვეყნებული ინფორმაცია და დოკუმენტაცია უნდა შეიცავდეს:

ა) ინფორმაციას მცირე გრანტების შესახებ მათ შორის სააგენტოს მიზნებს და ხედვას მცირე გრანტების პროგრამის მიმართულებით;

გ) მცირე გრანტის გაცემის წესს;

დ) საგრანტო განაცხადის, ბიუჯეტის, პროგრამული და ფინანსური ანგარიშის ფორმებს.

**მუხლი 8. საგრანტო განაცხადი**

1. მცირე საგრანტო კონკურსში მონაწილეობის მიზნებისათვის დაინტერესებულმა პირმა საგრანტო განაცხადი უნდა დაარეგისტრიროს [www.grants.gov.ge](http://www.grants.gov.ge) ვებპორტალზე. დაინტერესებული პირი, ასევე უფლებამოსილია საგრანტო განაცხადი სააგენტოში წარადგინოს ბეჭდური ფორმით.
2. საგრანტო განაცხადს უნდა ერთვოდეს:

ა) პროექტის ბიუჯეტი (დანართი #1 );

ბ) განმცხადებლის და პროექტის მონაწილეების (ასეთის არსებობის შემთხვევაში) რეზიუმე(ები) (cv);

გ) განმცხადებლის პირადობის მოწმობის ასლი (ხოლო არასრულწლოვნების შემთხვევაში დაბადების მოწმობის ასლი და კანონიერი წარმომადგენლის პირადობის მოწმობის ასლი);

დ) საჭიროების შემთხვევაში სააგენტო უფლებამოსილია კონკურსის შეფასების ეტაპზე მოითხოვოს დამატებითი ინფორმაციის წარმოდგენა განმცხადებლის მხრიდან.

**მუხლი 9. საგრანტო კონკურსის ეტაპები**

1. საგრანტო კონკურსი მოიცავს შემდეგ ეტაპებს:

ა) სააგენტოს მიერ საგრანტო განაცხადის ფორმალური გამართულობის შემოწმება;

ბ) განმცხადებლის მიერ საგრანტო კომისიის წინაშე საგრანტო განაცხადით გათვალისწინებული პროექტის პრეზენტაციით წარდგენა;

გ) პროტოტიპის გრანტების კომისიის, ხოლო სამგზავრო გრანტის შემთხვევაში სააგენტოს შიდა საგრანტო კომისიის მიერ საგრანტო განაცხადის განხილვა და დაფინანსების შესახებ გადაწყვეტილების მიღება.

1. საგრანტო განაცხადების მიღებიდან 1 თვის ვადაში სააგენტო იღებს გადაწყვეტილებას განაცხადების დაფინანსების შესახებ. იმ შემთხვევაში თუ საქმისათვის არსებითი მნიშვნელობის მქონე გარემოებათა დადგენისთვის აუცილებელია ამ პუნქტით გათვალისწინებულზე მეტი ვადა, გადაწყვტილების მიღების ვადა შეიძლება გაგრძელდეს არაუმეტეს 3 თვისა.
2. ამ მუხლის მიზნებისათვის ფორმალური გამართულობა გულისხმობს:

ა) საგრანტო განაცხადი წარმოდგენილია ამ წესის #1 დანართში წარმოდგენილი განაცხადის ფორმით;

ბ) განაცხადის ფორმის ყველა სავალდებულო ველი შევსებულია და მოცემული ინფორმაცია შესაბამისობაშია ამ წესით განსაზღვრულ მოთხოვნებთან;

გ) ბეჭდური სახით შემოტანილი განაცხადი ხელმოწერილია შესაბამისი უფლებამოსილი პირის მიერ;

დ) განაცხადს ერთვის მასში მითითებული დანართები.

1. ფორმალური გაუმართაობის შემთხვევაში სააგენტო განმცხადებელს განუსაზღვრავს 5 დღიან ვადას ხარვეზის გამოსასწორებლად. ხარვეზი გამოსწორებულად ითვლება და განაცხადის განხილვის ვადის ათვლა იწყება აღნიშნულ ვადაში შესაბამისი დაზუსტებული განაცხადის/დამატებითი დოკუმენტის წარმოდგენის მომენტიდან.
2. ამ მუხლის შესაბამისად დადგენილი ხარვეზის გამოუსწორებლობის შემთხვევაში, განაცხადი არ გადადის კონკურსის შემდეგ ეტაპზე, რაც არ ართმევს განმცხადებელს უფლებას იგივე საგრანტო განაცხადი წარმოადგინოს განმეორებით.

**მუხლი 10. საგრანტო კონკურსის სპეციალური პირობები**

1. საბიუჯეტო წლის განმავლობაში ერთი და იმავე განმცხადებელის ერთი ან რამდენიმე  პროტოტიპის საგრანტო პროექტისათვის გაცემული გრანტის ოდენობა არ უნდა აღემატებოდეს  15000 ლარს.  ამ პუნქტის მიზნებისათვის გრანტის ოდენობაში იგულისხმება სააგენტოს მიერ საბიუჯეტო წლის განმავლობაში გრანტის მიმღებზე გაცემული დაფინანსება და არ მოიცავს გრანტის მიმღების მიერ საგრანტო ხელშეკრულების შესაბამისად  სააგენტოსთვის დაბრუნებულ თანხებს.

2. საბიუჯეტო წლის განმავლობაში ერთი და იმავე განმცხადებელი სხვადასხვა პროტოტიპის პროექტისათვის საერთო ოდენობით 15000 ლარამდე დაფინანსებას მიიღებს იმ შემთხვევაში თუ კომისიის წინაშე გასაუბრებამდე, წინა დაფინანსებული საგრანტო პროექტი გაფორმებული საგრანტო ხელშეკრულების შესაბამისად იქნება დასრულებული.

3. კონკრეტული პროექტისთვის პროტოტიპის გრანტის ოდენობა არ უნდა აღემატებოდეს 15000 ლარს, რომელიც გრანტის მიმღების მიერ ასევე შესაძლებელია გამოყენებულ იქნას, როგორც თანადაფინანსების წყარო. სააგენტო გრანტის მიმღებს ავანსის სახით ურიცხავს პროექტის ბიუჯეტის 95 პროცენტს. დარჩენილი 5 პროცენტის გადარიცხვა მოხდება გრანტის მიმღების მიერ წარმოდგენილი ფინანსური და პროგრამული ანგარიშების შემოწმების შემდეგ, დადებითი დასკვნის შემთხვევაში.

4. სამგზავრო გრანტის შემთხვევაში გრანტის ოდენობა არ უნდა აღემატებოდეს 5000 ლარს. საბიუჯეტო წლის განმავლობაში ერთი და იმავე განმცხადებელის ერთი ან რამდენიმე გაცემული სამგზავრო გრანტის ოდენობა არ უნდა აღემატებოდეს  5000 ლარს.  აღნიშნული შეზღუდვა არ ვრცელდება სამგზავრო გრანტზე, რომელიც გაიცემა ისეთ საერთაშორისო ღონისძიებაში მონაწილეობის მისაღებად, რომელშიც საქართველოს მონაწილეობა/აპლიკანტების წარდგენა ინიცირებულია სახელმწიფო უწყებების მიერ და ატარებს სახელმწიფოებრივ ინტერსს. სააგენტო გრანტის მიმღებს ავანსის სახით ურიცხავს პროექტის ბიუჯეტის 95 პროცენტს. დარჩენილი 5 პროცენტის გადარიცხვა მოხდება გრანტის მიმღების მიერ წარმოდგენილი ფინანსური და პროგრამული ანგარიშების შემოწმების შემდეგ, დადებითი დასკვნის შემთხვევაში.

5. ინოვაციების და ტექნოლოგიების ხელშემწყობ ღონისძიებებში გამარჯვებული პროექტის/პროექტების საგრანტო დაფინანსება თითოეული პროექტისათვის არ უნდა აღემატებოდეს 20 000 ლარს. ინოვაციების და ტექნოლოგიების ხელშემწყობ ღონისძიებებში გამარჯვებული პროექტის/პროექტების საგრანტო დაფინანსებაზე ვრცელდება ამ მუხლის მე-6 - მე-12 პუნქტებით განსაზღვრული სპეციალური პირობები.

6. გრანტის მიმღები ვალდებულია საგრანტო დაფინანსებაზე ამ წესის შესაბამისად გადაწყვეტილების მიღების შემდეგ წარმოადგინოს საბანკო ანგარიში, რომელზეც სააგენტო ჩარიცხავს გრანტის თანხას. გრანტის მიმღები ვალდებულია გრანტის თანხა გამოიყენოს მიზნობრივად, დამტკიცებული ხარჯთაღრიცხვის შესაბამისად. იგი არ არის უფლებამოსილი აღნიშნული ანგარიშით აწარმოოს გადახდები, რომლებიც არ არის დაკავშირებული საგრანტო პროექტთან, ან აღნიშნულ ანგარიშზე მიიღოს (ჩარიცხოს) სხვა თანხები. ეს პუნქტი არ ვრცელდება საბიუჯეტო ორგანიზაციებზე, რომლებსაც კანონმდებლობით ევალებათ ფინანსური ოპერაციების განხორციელება სახაზინო ანგარიშის მეშვეობით.

7. საგრანტო პროექტის განხორციელების ხანგრძლივობა არ უნდა აღემატებოდეს 9 თვეს, რომელიც პროექტის სპეციფიკიდან გამომდინარე შეიძლება გაიზარდოს არაუმეტეს 3 თვის ვადით.

8. გრანტის მიმღები ვალდებულია პროექტის დასრულებიდან 15 კალენდარული დღის ვადაში სააგენტოს წარუდგინოს ფინანსური და პროგრამული ანგარიში.

9. პროტოტიპის გრანტის მიზნებისათვის სააგენტო უფლებამოსილია საგრანტო პროექტის დასრულებიდან 1 წლის განმავლობაში შერჩევითი პრინციპით შეამოაწმოს დაფინანსებული პროექტები, პროტოტიპის ადგილზე ნახვის, გატესტვის, სადემონსტრაციო დღეების ორგანიზების გზით.

10. სააგენტო უფლებამოსილია პროტოტიპის საგრანტო განაცხადის შეფასების მიზნებისათვის საქართველოს ინტელექტუალური საკუთრების ეროვნულ ცენტრს მიმართოს პროტოტიპის თაობაზე საპატენტო წინასწარი ძიების ჩასატარებლად, რომლის შედეგებსაც აქვს სარეკომენდაციო ხასიათი.

11. სააგენტო არ არის უფლებამოსილი დააფინანსოს საგრანტო პროექტი, რომელიც მიზნად ისახავს დაფინანსების მოპოვების მიზნით სააგენტოს განზრახ შეცდომაში შეყვანას და შეიცავს ყალბ ან არაზუსტ ფაქტებს.

12. „პროტოტიპის საგრანტო კომისიისა“ და „სააგენტოს შიდა საგრანტო კომისიის“ მიერ დაფინანსების შესახებ გადაწყვეტილების მიღების შემდეგ ამ მუხლის მე-10 პუნქტით დადგენილი გარემოებების გამოვლენის შემთხვევაში, სააგენტო არ არის უფლებამოსილი ასეთი პროექტის ავტორთან დადოს ხელშეკრულება, ხოლო ხელშეკრულების დადების შემდეგ ასეთი ფაქტების გამოვლენა, არის ხელშეკრულების შეწყვეტის საფუძველი, რა დროსაც, გრანტის მიმღები ვალდებულია დააბრუნოს საგრანტო დაფინანსების ფარგლებში სააგენტოსგან გრანტის სახით მიღებული თანხა.

**მუხლი 11. გრანტის განკარგვა**

1. პროტოტიპის გრანტის შემთხვევაში გრანტის მიმღები უფლებამოსილია სააგენტოსგან გრანტის სახით მიღებული თანხა გამოიყენოს მხოლოდ შემდეგი მიზნობრიობით: საქონლის და მომსახურებისა (პროექტის განხორციელებისათვის საჭირო საქონლისა და მომსახურების) და არაფინანსური აქტივების შესაძენად.

2. სამგზავრო გრანტის შემთხვევაში გრანტის მიმღები უფლებამოსილია სააგენტოსგან გრანტის სახით მიღებული თანხა გამოიყენოს მხოლოდ ორმხრივი ავიაბილეთის (ეკონომ კლასი) შესაძენად.

3. სამგზავრო გრანტის შემთხვევაში, სკოლის მოსწავლეების მიერ თემატურ საეთაშორისო კონკურსებში და ოლიმპიადებში მონაწილეობის დროს ორმხრივ ავიაბილეთთან ერთად შესაძლებელია საცხოვრებელი ფართობის დაქირავების ხარჯის დაფინანსება. საცხოვრებელი ფართის დაქირავების ხარჯების ანაზღაურება მოხდება ,,დაქირავებულისათვის გადახდილი სამივლინებო ხარჯების ნორმების განსაზღვრის შესახებ” საქართველოს ფინანსთა მინისტრის N220 ბრძანებით დამტკიცებული ლიმიტების ფარგლებში ფაქტობრივად გაწეული ხარჯის შესაბამისად.

**მუხლი 12. პროტოტიპის საგრანტო კომისია**

1.პროტოტიპის საგრანტო დაფინანსების შესახებ გადაწყვეტილებას იღებს პროტოტიპის საგრანტო კომისია.

2. პროტოტიპის საგრანტო კომისია შედგება **7 წევრისგან,** რომელთაც ბრძანებით ნიშნავს სააგენტოს თავმჯდომარე. კომისია გადაწყვეტილებაუნარიანია, თუკი წარმოდგენილია კომისიის **5 წევრი მაინც.**

3. პროტოტიპის საგრანტო კომისიის წევრები თავიანთი შემადგენლობიდან ხმების უბრალო უმრავლესობით ირჩევენ კომისიის თავმჯდომარეს.

4. პროტოტიპის საგრანტო კომისია გადაწყვეტილებას იღებს განმცხადებელის მიერ საგრანტო განაცხადის წარდგენისა და მასთან ზეპირი გასაუბრების საფუძველზე. კომისიის თითოეული წევრი უფლებამოსილია დაუსვას კითხვები განმცხადებელს.

5. კომისიის თითოეული წევრი ინდივიდუალურად აფასებს საგრანტო განაცხადს ამ წესის მე-12 მუხლით დადგენილი კრიტერიუმების შესაბამისად და საკუთარ შეფასებას ასახავს შეფასების ფურცელში, რის საფუძველზეც დგება სხდომის ოქმი.

6. საგრანტო განაცხადის პროტოტიპის შეფასების კრიტერიუმებთან შესაბამისობის შემთხვევაში პროტოტიპის საგრანტო კომისია იღებს გადაწყვეტილებას საგრანტო დაფინანსების შესახებ.

7. პროექტის დაფინანსების ან დაფინანსებაზე უარის შესახებ დადგენილი კრიტერიუმების მიხედვით მიღებული გადაწყვეტილებები აისახება შესაბამისი კომისიის სხდომის ოქმში, რომელსაც ხელს აწერს კომისიის თავმჯდომარე.

8. კომისია უფლებამოსილია გასაუბრების შედეგად განმცხადებელს მისცეს რეკომენდაცია საგრანტო განაცხადის გაუმჯობესების შესახებ ან/და მოსთხოვოს წარმოდგენილი ბიუჯეტის კორექტირება, რაც აისახება საგრანტო კომისიის სხდომის ოქმში.

9. საჭიროების შემთხვევაში საგრანტო კომისია უფლებამოსილია სხდომა ჩაატაროს დისტანციური კომუნიკაციის საშუალებით.

**მუხლი 13. პროტოტიპის საგრანტო განაცხადის შეფასების კრიტერიუმები**

1. პროტოტიპის საგრანტო განაცხადი, გარდა ელექტრონული სერვისების პროტოტიპის საგრანტო განაცხადისა, ფასდება შემდეგი კრიტერიუმებით:

ა) პროექტის ინოვაციურობა;

ბ) პროექტის კომერციალიზაციის პოტენციალი;

გ) პროტოტიპის გამართული გეგმა/ნახაზი;

დ)საგრანტო პროექტის განმახორციელებელი ინდივიდის/გუნდის კომპეტენცია, გამოცდილება და მოტივაცია.

2. ელექტრონული სერვისების პროტოტიპის საგრანტო განაცხადი ფასდება შემდეგი კრიტერიუმებით:

ა) მნიშვნელოვანი საზოგადოებრივი პრობლემის გადაწყვეტა და ადგილობრივი პოტენციალი;

ბ) პროექტის განხორციელებადობა დროის მოკლე პერიოდში;

გ) პროტოტიპის გამართული გეგმა/ნახაზი;

დ) საგრანტო პროექტის განმახორციელებელი ინდივიდის/გუნდის კომპეტენცია, გამოცდილება და მოტივაცია.

3. პროტოტიპის გრანტის მოპოვებისთვის აუცილებელი პირობაა საგრანტო პროექტის დადებითი შეფასება სავალდებულო კრიტერიუმებში, კერძოდ მცირე საგრანტო კომისიის დამსწრე წევრის მიერ ამ მუხლის პირველი პუნქტის, „ა“ („პროექტის ინოვაციურობა“) და „ბ“ („პროექტის კომერციალიზაციის პოტენციალი“) ქვეპუნქტებით გათვალისწინებულ კრიტერიუმებში.

**მუხლი 14. შიდა საგრანტო კომისია**

1. სამგზავრო გრანტითა და ელექტრონული სერვისების პროტოტიპის საგრანტო დაფინანსების შესახებ გადაწყვეტილებას იღებს შიდა საგრანტო კომისია.
2. სააგენტოს შიდა საგრანტო კომისია უნდა შედგებოდეს კენტი რაოდენობისგან, რომელთაც ბრძანებით ნიშნავს სააგენტოს თავმჯდომარე. კომისია გადაწყვეტილებაუნარიანია თუ მასზე წარმოადგენილია ხმათა უმარვლესობა.
3. სამგზავრო გრანტით დაფინანსების შესახებ გადაწყვეტილების მიღება ხდება კონსესუსის გზით (ერთხმად) მე-15 მუხლით გათვალისწინებულ კრიტერიუმების შესაბამისად.
4. ელექტრონული სერვისების პროტოტიპის საგრანტო დაფინანსების შესახებ გადაწვეტილების მიღება ხდება ხდება კონსესუსის გზით (ერთხმად) მე-13 მუხლით განსაზღვრული კრიტერიუმებით.
5. პროექტის დაფინანსების ან დაფინანსებაზე უარის შესახებ დადგენილი კრიტერიუმების მიხედვით მიღებული გადაწყვეტილებები აისახება კომისიის სხდომის ოქმში, რომელსაც ხელს აწერს კომისიის დამსწრე ყველა წევრი.
6. ელექტრონული სერვისების პროტოტიპის გრანტის მისაღებად პრიორიტეტი მიენიჭება ისეთ პროექტებს, რომელიც ხელს უწყობს ელექტრონული სერვისების დანერგვას შემდეგ სფეროებში: ჯანდაცვა, განათლება, უსაფრთხოება, ელექტრონული ბიზნესი და ვაჭრობა, ღრუბლოვანი სერვისები, საგნების ინტერნეტი (IOT) და სხვა.
7. შიდა საგრანტო კომისია უფლებამოსილია გასაუბრების შედეგად განმცხადებელს მისცეს რეკომენდაცია საგრანტო განაცხადის გაუმჯობესების შესახებ ან/და მოსთხოვოს წარმოდგენილი ბიუჯეტის კორექტირება, რაც აისახება საგრანტო კომისიის სხდომის ოქმში.
8. საჭიროების შემთხვევაში შიდა საგრანტო კომისია უფლებამოსილია სხდომა ჩაატაროს დისტანციური კომუნიკაციის საშუალებით.

**მუხლი 15. სამგზავრო საგრანტო განაცხადის შეფასების კრიტერიუმები**

სამგზავრო საგრანტო განაცხადი ფასდება შემდეგი კრიტერიუმებით:

ა) ინოვაციური ან/და ტექნოლოგიური სფერო;

ბ) ღონისძიების მასშტაბურობა და მნიშვნელოვნობა;

გ) ღონისძიებისდან მიღებული პოტენციური სარგებელი და მოსალოდნელი შედეგი;

დ) ინდივიდის/გუნდის კომპეტენცია, გამოცდილება და მოტივაცია.

**მუხლი 16. საგრანტო ხელშეკრულების დადება**

1.იმ პირებთან, რომელთა დაფინანსების შესახებ შესაბამისმა კომისიამ მიიღო დადებითი გადაწყვეტილება, სააგენტო სხდომის ოქმის შედგენიდან პროექტის დაწყებამდე არაუმეტეს 30 კალენდარული დღის ვადაში აფორმებს საგრანტო ხელშეკრულებებს, რომლითაც განისაზღვრება სააგენტოსა და დაფინანსებულ პირთან შორის ურთიერთობები.

2. ხელშეკრულების გაფორმების ეტაპზე სააგენტო უფლებამოსილია განმხადებელს მოსთხოვოს ხელშეკრულების გაფორმებისათვის საჭირო დამატებითი დოკუმენტების ანდა საგრანტო პროექტის ბიუჯეტის რედაქტირება საგრანტო კომისიის წინაშე განხილვის ეტაპზე წარმოდგენილი ბიუჯეტის საერთო ოდენობის ფარგლებში.

3. გრანტის მიმღებსა და სააგენტოს შორის ურთიერთობები, მათ შორის მონიტორინგის წესი და მხარეთა პასუხისმგებლობები რეგულირდება საგრანტო ხელშეკრულებით.

**მუხლი 17. დაფინანსებულ საგრანტო პროექტში ცვლილებების შეტანა**

1.დაფინანსებული საგრანტო პროექტით გათვალისწინებულ აქტივობებსა და ბიუჯეტში ცვლილებების განხორციელების ან/და საგრანტო ხელშეკრულებით დადგენილი ვადის ცვლილების შესახებ მოთხოვნა გრანტის მიმღების მიერ უნდა მოხდეს ცვლილების საჭიროების გამოვლენიდან დაუყოვნებლივ, გაჭიანურების გარეშე. დაუშვებელია ცვლილების განხორციელება პროექტის ვადის გასვლის შემდეგ.

2. ამ მუხლის პირველი პუნქტით გათვალისწინებული ცვლილების შესახებ მოთხოვნა წარმოდგენილი უნდა იყოს წერილობითი ფორმით და უნდა ასაბუთებდეს ცვლილების საჭიროებას და უთითებდეს, თუ როდის გახდა ცნობილი გრანტის მიმღებისათვის ცვლილების საჭიროება.

3. სააგენტო უფლებამოსილია არ დააკმაყოფილოს მოთხოვნა, რომლის საჭიროება არ არის დასაბუთებული, ან/და წარმოდგენილია არასაპატიო დაგვიანებით. ასეთ შემთხვევაში, თუკი გრანტის მიმღები პროექტის ვადის ამოწურვამდე არ დაასრულებს პროექტს, დადგება პროექტის შეუსრულებლობისთვის გათვალისწინებული შედეგები.

4. საგრანტო პროექტში ცვლილებების შესახებ გრანტის მიმღების მიერ წერილობითი ფორმით წარმოდგენილი მოთხოვნის საფუძველზე სააგენტო დაფინანსებული საგრანტო პროექტის ხელშეკრულებით დადგენილი ვადის დასრულებამდე იღებს გადაწყვეტილებას პროექტით გათვალისწინებულ აქტივობებსა და ბიუჯეტში ცვლილებების განხორციელების ან/და საგრანტო ხელშეკრულებით დადგენილი ვადის ცვლილების შესახებ.

5. პროტოტიპის გრანტის შემთხვევაში, პროექტით გათვალისწინებული ბიუჯეტში არსებული ხარჯის დასახელებებს შორის თანხის გადანაწილება არ საჭიროებს სააგენტოსთან წინასწარ შეთანხმებას. საჭიროების შემთხვევაში სააგენტო უფლებამოსილია მოითხოვოს ზემოაღნიშნული გადანაწილების შესაბამისი დასაბუთება.

**მუხლი 18. საგრანტო პროექტის მონიტორინგი**

1.საგრანტო პროექტის დასრულების შემდეგ სააგენტო ახორციელებს დაფინანსებული პროექტების ფინანსურ და პროგრამულ მონიტორინგს გრანტის მიმღების მიერ წარმოდგენილი პროგრამული და ფინანსური ანგარიშის (დანართი #2) საფუძველზე, ანგარიშების წარმოდგენიდან 2 თვის ვადაში.

2. ფინანსური და პროგრამული მონიტორინგი გულისხმობს პროექტის ფარგლებში გაწეული ხარჯების შესაბამისობის და საგრანტო ხელშეკრულებით გათვალისწინებული მიზნებისა და აქტივობების შესრულების შემოწმებას, რაც აისახება ფინანსური ანგარიშის განხილვისა და პროგრამული ანგარიშის განხილვის აქტებში (დანართი #3).

3. ფინანსური ანგარიშის განხილვისა და პროგრამული ანგარიშის განხილვის აქტების შედეგები ისახება საბოლოო განხილვის აქტში (დანართი #4), რომლის საფუძველზეც სააგენტოსა და გრანტის მიმღებს შორის დგება შედარების აქტი.

4. გრანტის მიმღებსა და სააგენტოს შორის საბოლოო ანგარიშსწორება ხდება მხარეთა შორის გაფორმებული შედარების აქტის საფუძველზე.

5. საგრანტო პროექტის მონიტორინგი ხორციელდება საგრანტო წესის შესაბამისად.

6. გრანტის მიმღების მიერ წარდგენილ პროგრამულ და ფინანსურ ანგარიშზე სააგენტო ადგენს განხილვის აქტს, რომელშიც აისახება საანგარიშო პერიოდში გადარიცხული თანხის ხარჯვის შესაბამისობა საგრანტო ხელშეკრულებით გათვალისწინებულ ხარჯთაღრიცხვასთან.

**მუხლი 19. პროგრამული და ფინანსური ანგარიშების წარდგენა**

1.გრანტის მიმღებმა პროგრამული და ფინანსური ანგარიშები სააგენტოს უნდა წარუდგინოს პროექტის დასრულებიდან არაუმეტეს 15 კალენდარული დღის ვადაში.

2. ფინანსური ანგარიშებს უნდა ერთოდეს საგრანტო განაცხადის ფარგლებში გაწეული ხარჯების დამადასტურებელი დოკუმენტები, ხოლო პროგრამულო ანგარიშს, საგრანტო ხელშეკრულებით გათვალისწინებული აქტივობების განხორციელების დამადასტურებელი დოკუმენტი.

**მუხლი 20. ინტერესთა კონფლიქტი**

1.კომისიის წევრი ვალდებულია, კომისიის სხდომის დაწყებამდე განაცხადოს თვითაცილების შესახებ და არ მიიღოს მონაწილეობა კომისიის სხდომასა და გადაწყვეტილების მიღების პროცესში, იმ შემთხვევაში თუ სახეზეა ინტერესთა კონფლიქტი. ინტერესთა კონფლიქტი სახეზეა, როდესაც კომისიის წევრი და განმცხადებელი ურთიერთდაკავშირებული პირები არიან.

2. ამ ბრძანების მიზნებისათვის ურთიერთდაკავშირებულ პირებად ითვლებიან პირები, რომელთა შორის განსაკუთრებულ ურთიერთობათა არსებობამ შეიძლება გავლენა მოახდინოს საგრანტო დაფინანსებაზე, მათ შორის ურთიერთობები, რომელთა დროსაც:

ა) კომისიის წევრი და განმცხადებელი არიან ერთი საწარმოს პარტნიორები;

ბ) კომისიის წევრი პირდაპირ ან არაპირდაპირ მონაწილეობს საწარმოში ან კომისიის წევრი ახორციელებს საწარმოს კონტროლს (განმცხადებელი იურიდიული პირის შემთხვევაში);

დ) კომისიის წევრი/განმცხადებელი თანამდებობრივად ექვემდებარება განმცხადებელს/კომისიის წევრს;

ე) კომისიის წევრი და განმცხადებელი ნათესავები არიან;

ი) კომისიის წევრი და განმცხადებელი არარეგისტრირებული კავშირის/ ამხანაგობის წევრები არიან.

3. ფიზიკური პირის ნათესავებად ითვლებიან:

ა) ნათესავების პირველი შტო: მეუღლე, მშობელი, შვილი, და, ძმა;

ბ) ნათესავების მეორე შტო: პირველი შტოს თითოეული ნათესავის მეუღლე, მშობელი, შვილი, და, ძმა;

გ) პირები, რომლებიც ხანგრძლივი მეურვეობის შედეგად ერთმანეთთან დაკავშირებული არიან, ასევე ნათესავების პირველ და მეორე შტოსთან მუდმივად მცხოვრები პირები.

4.ინტერესთა კონფლიქტის არსებობისას კომისიის შემადგენლობაში მონაწილეობა წარმოადგენს იმ საგრანტო პროექტის დაფინანსებაზე გადაწყვეტილების ბათილობის საფუძველს, რომელთან მიმართებითაც კომისიის წევრს გააჩნდა ინტერესთა კონფლიქტი.

5.ამ მუხლის მიზნებისათვის კომისიაში იგულისხმება, როგორც პროტოტიპის კომისია ასევე შიდა საგრანტო კომისია.

**მუხლი 21. კონფიდენციალურობა**

1. საგრანტო განაცხადების შეფასებაში ჩართული პირები, მათ შორის, კომისიის წევრები, არ არიან უფლებამოსილნი გაამჟღავნონ ან პირადი მიზნებისათვის გამოიყენონ ინფორმაცია, რომელიც მათთვის ცნობილი გახდა საგრანტო კონკურსის მიმდინარეობის ნებისმიერ ეტაპზე.
2. ამ მუხლის მიზნებისათვის კომისიაში იგულისხმება, როგორც პროტოტიპის კომისია, ასევე შიდა საგრანტო კომისია.